Gunnar Skirbekk

Utdanning

Skirbekk tok examen artium ved Hamar katedralskole i 1956. Han studerte så ved Universitetet i Oslo, i Paris og i Tübingen. Han ble tilknyttet Universitetet i Bergen i 1962, og fra 1987 også Senter for vitenskapsteori, Universitetet i Bergen der han ble styrer. Han er nå professor emeritus. Han har publisert en rekke bøker om eksistensfilosofi, sannhetsteori og diskursteori. Særlig tyskspråklige filosofer som Martin Heidegger, Ludwig Wittgenstein, Karl-Otto Apel og Jürgen Habermas står Skirbekk nær. Hans egen filosofiske posisjon er en type praxeologi, der studier av handlingstyper er sentralt.
Skirbekk studerte ved Universitetet i Oslo fra 1957 til 1959, i Paris 1960-61 og i Tübingen 1961 til 1962. Research assistant for Herbert Marcuse og Avrum Stroll ved California-universitetet i San Diego (UCSD) 1966-67; dr.philos. ved Universitetet i Bergen i 1970; forskningsopphold ved UCSD 1979-80, 1983, og 1991.

Virke

Skirbekk var hjelpelærer ved Filosofisk institutt ved Universitet i Bergen i 1962, universitetslektor i 1964, og ble professor i vitenskapsfilosofi samme sted i 1979. Han grunnla Senter for vitskapsteori (1987) og var styrer der i 1987-1991, 1995-1997 og 2001-2003.  
På bakgrunn av omfattende diskusjoner bant annet i filosofimiljøet ved Universitetet i Bergen på 1960- og 1970-tallet har Gunnar Skirbekk arbeidet med kolleger i inn- og utland med å utvikle en filosofisk tenkemåte som kombinerer kontekst-pragmatiske tenkeformer som hos den seine Wittgenstein, der en arbeider med eksempel-baserte forutsetningsanalyser, for eksempel med såkalte «absurditetsargumenter», og transcendental-pragmatiske tenkeformer som hos Apel og den tidlige Habermas, der en arbeider refleksivt med universelle forutsetninger for grunnleggende talehandlinger, for eksempel i vitenskapelig forsking og seriøs diskusjon. Jf diskusjonsboka «Die pragmatische Wende: Sprachspielpragmatik oder Transzendentalpragmatik?», red. Dietrich Böhler, Tore Nordenstam og Gunnar Skirbekk, Suhrkamp 1986. Den tenkemåten som Skirbekk forsvarer, blir gjerne omtalt som «transcendental prakseologi» eller «modernitetens prakseologi» (tysk boktittel, Praxeologie der Moderne). Poenget er, kort sagt, et forsvar for ulike varianter av situert og forpliktende gyldighet, med brodd både mot (postmodernistisk) relativisme og (scientistisk) dogmatikk. Jf for eksempel artikkelen «Contextual and Universal Pragmatics: Mutual Criticism of Praxeological and Transcendental Pragmatics», i Philosophy Beyond Borders. An Anthology of Norwegian Philosophy, red. Ragnar Fjelland et al., 1997, på kinesisk 1999, revidert utgave 2016.
Han var medredaktør for Norsk filosofisk tidsskrift 1979-1983, redaksjonsmedlem for Praxis International 1980-1993, for Social Science Studies 1988-1994, utenlandsk redaksjonssmedlem for Chinese Social Sciences Quarterly fra 1994 og redaksjonsmedlem for Redescriptions. Yearbook of Political Thought and Conceptual History fra 2004. Medlem i styret for Nordisk institut for filosofi 1981-1998. Medlem av redaksjonsrådet for Philosophical Analysis (Shanghai), sammen med Jürgen Habermas, Hilary Putnam (døde 2016) og Patrick Suppes (døde 2014). Styremedlem i Norges allmennvitenskapelige forskningsråd 1987-89. Medlem av Ytringsfrihetskommisjonen 1996-1999.
Han var grunnlegger på norsk side for “Marco Polo” (1994), et program i komparative studier av kulturell modernisering i Europa og Øst-Asia, med Universitetet i Bergen og East China Normal University i Shanghai; han var også ansvarlig på norsk side 1994-2005.
Professeur invité ved Université de Nice – Sophia Antipolis, våren 1997. Professor ved det filosofiske institutt ved Freie Universität Berlin, vintersemesteret 2000-2001. Advisory professor ved East China Normal University, Shanghai, fra 1998. Kurator ved Hans-Jonas-Zentrum i Berlin fra 1998. Kurator ved Centro filosofico internazionale Karl-Otto Apel fra 2006. Hans verker er oversatt til mer enn 20 språk (Filosofihistorie oversatt til 17 språk; dessuten artikler og essays til spansk, finsk, ukrainsk, polsk, urdu, kroatisk, færøysk og samisk).

Priser og utmerkelser

Lauritz Meltzers Høyskolefonds Ærespris i 1996 for “særlig fremragende vitenskapelig virksomhet ved Universitetet i Bergen i løpet av siste 5-års periode”. 
Sammen med Nils Gilje, tildelt Tønnes Andenæs-prisen 1999 for læreverket Filosofihistorie 1-2. Tildelt prisen Årets nynorskbrukar 2013.
Medlem av Det Norske Videnskaps-Akademi og av Det Kongelige Norske Videnskabers Selskab.